Mis veel. Sain  lõpuks valmis oma tubli inimese loo "Saladustesse" ja saatsin ära ka. Tõepoolest, kippusingi vahepeal üle mõtlema. Kirjutades jooksis nagu iseenesest lõpuks kõik paika. Nüüd töötan ühe anorektiku pihtimusega, mis tundub mõnevõrra lihtsam materjal. Mulle lihtsam, muidugi. Lasteraamatu käsikirjaga olen tsipa hädas, üks lugu on enne lõppu puudu, üks lugu, mis näitaks, et… ähh, ei hakka praegu. Ei saa ka kõiki oma plaane ära rääkida. Hmm, ja siis helistas mulle täna Lydia, kes tänuväärselt tuletas meelde, et mul  on reede õhtul See teatris luuleetendus, ja küsis, kas me Indrekuga proovi ka kavatseme enne teha. Ap-piii! Ma olin selle täiesti ära unustanud. Nii et homme hommikul on mul selle etenduse tekstid vaja läbi mõelda ja kokku panna, õhtul proovikas vaatame Indrekuga selle muusikalise osa läbi, et millised tekstid tema poolt esitamisele lähevad, ja paneme kava ja liikumise ja kõik need värgid paika. Ma loodan, et Aivo Paljasmaa on nõus appi tulema, aga ma ei tea, ma pole talle veel helistanud   Siis kolmapäeval jõuame selle kõik läbi harjutada ja… olete oodatud reede õhtul kell 20.00 Haapsalusse See teatrisse Aidi Valliku luuleetendusele!